

**PASAULES ANTIDOPINGA AĢENTŪRA**

**Godīga spēle**

PASAULES ANTIDOPINGA KODEKSS

**TERAPEITISKĀS LIETOŠANAS ATĻAUJAS**

**STARPTAUTISKAIS STANDARTS**

2021. GADS

***Terapeitiskās lietošanas atļaujas starptautiskais standarts***

Pasaules Antidopinga *kodeksa Terapeitiskās lietošanas atļaujas starptautiskais standarts* ir Pasaules Antidopinga programmā izstrādāts obligāts *starptautiskais standarts*. To izstrādāja, apspriežoties ar *parakstītājiem*, valsts iestādēm un citām ieinteresētajām personām.

*Terapeitiskās lietošanas atļaujas starptautiskais standarts* pirmo reizi tika pieņemts 2004. gadā un stājās spēkā 2005. gada 1. janvārī. Pēc tam to sešas reizes grozīja, pirmajam grozījumam stājoties spēkā 2009. gada janvārī, otrajam grozījumam – 2010. gada janvārī, trešajam grozījumam – 2011. gada janvārī, ceturtajam grozījumam – 2015. gada janvārī, piektajam grozījumam – 2016. gada janvārī un sestajam grozījumam – 2019. gada janvārī. Pārskatīto redakciju *WADA* izpildkomiteja apstiprināja Pasaules konferencē par dopingu sportā, kas notika 2019. gada 7. novembrī Katovicē, un tā ir spēkā no 2021. gada 1. janvāra.

Izdevējs:

Pasaules Antidopinga aģentūra

*Stock Exchange Tower*

*800 Place Victoria (Suite 1700)*

*PO Box 120*

*Montreal, Quebec*

*Canada H4Z 1B7*

www.wada-ama.org

Tālr.: + 1 514 904 9232

Fakss: + 1 514 904 8650

E-pasts: code@wada-ama.org

**SATUR****S**

[PIRMĀ DAĻA. IEVADS, *KODEKSA* NOTEIKUMI, *STARPTAUTISKĀ STANDARTA* NOTEIKUMI UN DEFINĪCIJAS 4](#_Toc63413134)

[1.0. Ievads un darbības joma 4](#_Toc63413135)

[2.0. *Kodeksa* noteikumi 4](#_Toc63413136)

[3.0. Definīcijas un interpretācija 4](#_Toc63413137)

[OTRĀ DAĻA. STANDARTI UN PROCEDŪRA *TLA* PIEŠĶIRŠANAI 9](#_Toc63413138)

[4.0. *TLA* saņemšana 9](#_Toc63413139)

[5.0. *Antidopinga organizāciju* pienākumi saistībā ar *TLA* 12](#_Toc63413140)

[6.0. *TLA* pieteikuma iesniegšanas procedūra 14](#_Toc63413141)

[7.0. *TLA* atzīšanas procedūra 16](#_Toc63413142)

[8.0. *TLA* piešķiršanas lēmumu pārskatīšana *WADA* 18](#_Toc63413143)

[9.0. Informācijas konfidencialitāte 19](#_Toc63413144)

[1. PIELIKUMS. *KODEKSA* 4. PANTA 4. PUNKTA DARBĪBAS SHĒMA 21](#_Toc63413145)

# PIRMĀ DAĻA. IEVADS, *KODEKSA* NOTEIKUMI, *STARPTAUTISKĀ STANDARTA* NOTEIKUMI UN DEFINĪCIJAS

## 1.0. Ievads un darbības joma

*Terapeitiskās lietošanas atļaujas starptautiskais standarts* ir Pasaules Antidopinga programmā izstrādāts obligāts *starptautiskais standarts*.

*Terapeitiskās lietošanas atļaujas starptautiskā standarta* nolūks ir noteikt a) nosacījumus, kas jāizpilda, lai saņemtu *terapeitiskās lietošanas atļauju* (*TLA*), saskaņā ar kuru *sportista* *paraugā* drīkst būt *aizliegta viela* vai terapeitiskos nolūkos *sportists* drīkst *lietot* vai *mēģināt lietot*, *glabāt* *aizliegtu vielu*, un/vai *īstenot terapiju* vai *mēģināt īstenot terapiju*, kurā tiktu *lietota* šāda viela, vai *izmantot* vai *mēģināt izmantot* *aizliegtu metodi*; b) *antidopinga organizāciju* pienākumus, pieņemot un paziņojot lēmumus par *TLA*; c) procedūru, kas *sportistam* jāievēro, pieprasot *TLA*; d) procedūru, kas *sportistam* jāievēro, lai vienas *antidopinga organizācijas* piešķirto *TLA* atzītu cita *antidopinga organizācija*; e) procedūru, kas jāievēro *WADA*, pārskatot lēmumus par *TLA*; f) stingrus konfidencialitātes noteikumus attiecībā uz *TLA* procedūrām.

Termini, kas ir izmantoti šajā *starptautiskajā standartā* un ir definēti *Kodeksā*, ir rakstīti kursīvā. Termini, kas ir definēti šajā vai citā *starptautiskajā standartā*, ir pasvītroti.

## 2.0. *Kodeksa* noteikumi

Norādītie 2021. gada *Kodeksa* panti tieši attiecas uz *Terapeitiskās lietošanas atļaujas starptautisko standartu*;

ar tiem var iepazīties, skatot pašā *Kodeksā*:

* + - *Kodeksa* 4. panta 4. punktu “*Terapeitiskās lietošanas atļaujas* (*TLA*)”;
		- *Kodeksa* 13. panta 4. punktu “Pārsūdzības saistībā ar *TLA*”.

## 3.0. Definīcijas un interpretācija

**3.1. Turpmāk ir norādīti tie 2021. gada *Kodeksā* definētie termini, kas tiek lietoti *Terapeitiskās lietošanas atļaujas starptautiskajā standartā*.**

***ADAMS* –** antidopinga administrācijas un pārvaldības sistēma ir datu ievadīšanai, uzglabāšanai, datu koplietošanai un ziņošanai paredzēts datubāzu pārvaldības tīmekļa instruments, kas izstrādāts, lai atbalstītu ieinteresēto personu un *WADA* veiktos dopinga apkarošanas pasākumus, ievērojot tiesību aktus datu aizsardzības jomā.

***Aizliegtā metode* –** jebkura metode, kas *aizliegto vielu un metožu sarakstā* norādīta kā aizliegta.

***Aizliegtā viela* –** jebkura viela vai vielu kategorija, kas *aizliegto vielu un metožu sarakstā* norādīta kā aizliegta.

***Aizliegto vielu un metožu saraksts* –** saraksts, kurā norādītas *aizliegtās vielas* un *aizliegtās metodes*.

***Amatieru līmeņa sportists* –** fiziska *persona*, kuru tā ir definējusi attiecīgā *valsts antidopinga organizācija*, tomēr ar nosacījumu, ka šis termins neietver nevienu *personu*, kura piecu (5) gadu laikā pirms antidopinga noteikumu pārkāpuma izdarīšanas ir bijusi *starptautiska līmeņa sportists* (ko katra starptautiskā federācija definē saskaņā ar *Pārbaužu* un izmeklējumu *starptautisko standartu*) vai *valsts līmeņa sportists* (ko katra *valsts antidopinga organizācija* definē saskaņā ar *Pārbaužu* un izmeklējumu *starptautisko standartu*), pārstāvējusi jebkuru valsti *starptautiskā sporta pasākumā* atklātā kategorijā vai bijusi iekļauta *Pārbaudāmo sportistu reģistrā* vai citā atrašanās vietas informācijas reģistrā, kuru uztur kāda no starptautiskajām federācijām vai *valstu antidopinga organizācijām*.

*[Piezīme par termina “amatieru līmeņa sportists” definīciju. Termina “atvērta kategorija” nolūks ir izslēgt tās sacensības, kas paredzētas tikai junioru vai noteiktu vecuma grupu kategorijām.]*

***Antidopinga organizācija* –** *WADA* vai *parakstītājs*, kas atbild par antidopinga noteikumu pieņemšanu attiecībā uz jebkura *dopinga kontroles* procesa posma sākšanu, īstenošanu vai izpildi. Antidopinga organizācija ir, piemēram, Starptautiskā Olimpiskā komiteja, Starptautiskā Paraolimpiskā komiteja, citas *lielu sporta pasākumu rīkotājorganizācijas*, kas veic *pārbaudes* savos rīkotajos *sporta pasākumos*, starptautiskās federācijas un *valstu antidopinga organizācijas*.

***Ārpus sacensībām* –** jebkurš laikposms ārpus *sacensību laika*.

***CAS* –** Sporta šķīrējtiesa.

***Glabāšana* –** faktiska, fiziska *glabāšana* vai netieša *glabāšana* (ko konstatētu tikai tad, ja *personai* būtu īpaša kontrole pār *aizliegto vielu* vai *aizliegto metodi*, vai telpām, kurās atrodas *aizliegta viela* vai tiek lietota *aizliegta metode*, vai ja šī persona paredzētu īstenot šo kontroli); tomēr, ja *personai* nav īpašas kontroles pār *aizliegto vielu* vai *aizliegto metodi*, vai telpām, kurās atrodas *aizliegta viela* vai tiek lietota *aizliegta metode*, netiešu *glabāšanu* var konstatēt tikai tad, ja šī *persona* ir zinājusi par *aizliegtas vielas* vai *aizliegtas metodes* esību un paredzējusi to kontrolēt. Tomēr antidopinga noteikumu pārkāpumu nevar konstatēt, pamatojoties tikai uz *glabāšanu*, ja pirms jebkāda paziņojuma saņemšanas par to, ka *persona* ir pārkāpusi kādu antidopinga noteikumu, šī *persona* ir veikusi konkrētas darbības, pierādot, ka tai nav bijis nolūka *glabāt* kādu *aizliegtu vielu* vai *metodi* un ka tā ir atteikusies no šādas *glabāšanas*, skaidri paziņojot par to *antidopinga organizācijai*. Neatkarīgi no jebkāda šai definīcijai pretēja apgalvojuma, ja *persona* iegādājas *aizliegtu vielu* vai *aizliegtu metodi* (tostarp, izmantojot elektroniskus vai citus līdzekļus), uzskata, ka šī *persona* *glabā* attiecīgo vielu vai metodi.

*[Piezīme par termina “glabāšana” definīciju. Saskaņā ar šo definīciju tad, ja sportista automašīnā atrod anaboliskos steroīdus, to uzskata par antidopinga noteikumu pārkāpumu, ja vien sportists nepierāda, ka šo automašīnu ir lietojis kāds cits; tādā gadījumā antidopinga organizācijai ir jāpierāda, ka sportists ir zinājis par šiem anaboliskajiem steroīdiem un viņam ir bijis nolūks tos izmantot, pat tad, ja automašīna nav bijusi sportista ekskluzīvā valdījumā. Tāpat arī gadījumā, ja anaboliskos steroīdus atrod zāļu skapītī, kas ir sportista un viņa laulātā kopīgā pārziņā, antidopinga organizācijai ir jāpierāda, ka sportists ir zinājis par steroīdu atrašanos skapītī un ka sportistam ir bijis nolūks tos izmantot. Aizliegtas vielas iegāde ir glabāšana pat tad, ja, piemēram, produkts netiek saņemts, ir paredzēts kādam citam vai tiek nosūtīts uz trešās personas adresi.]*

***Kodekss* –** Pasaules antidopinga *kodekss*.

***Lielu sporta pasākumu rīkotājorganizācijas* –** *valstu olimpisko komiteju* kontinentālās apvienības un citas starptautiskas vairāku sporta veidu organizācijas, kas rīko kontinentālus, reģionālus vai citus *starptautiskus sporta pasākumus*.

***Lietošana* –** jebkādas *aizliegtas metodes* vai *aizliegtas vielas* izmantošana, uzsmērēšana, iekšķīga lietošana, injicēšana vai cita veida lietošana.

***Mēģinājums* –** tīša iesaistīšanās norisē, kas ir būtisks posms tādu darbību ciklā, kuru plānotais iznākums ir antidopinga noteikumu pārkāpums. Tomēr antidopinga noteikumu pārkāpumu nevar konstatēt, pamatojoties tikai uz *mēģinājumu* izdarīt šādu pārkāpumu, ja *persona* atsakās no šāda nodoma, pirms to atklāj ar šo *mēģinājumu* nesaistīta trešā persona.

***Nelabvēlīgi analīžu rezultāti* –** *WADA* akreditētas laboratorijas vai citas *WADA* apstiprinātas laboratorijas ziņojums, kurā saskaņā ar Laboratoriju *starptautisko standartu* ir norādīts, ka *paraugā* konstatēta *aizliegtas vielas* vai tās *metabolītu* vai *marķieru* klātbūtne vai pierādījumi par *aizliegtas metodes lietošanu*.

***Paraugs* –** jebkāds bioloģiskais materiāls, kas ņemts, lai veiktu *dopinga kontroli*.

*[Piezīme par termina “paraugs” definīciju. Reizēm ir izteikti iebildumi, ka asins paraugu ievākšana ir pretrunā ar noteiktu reliģisko un kultūras grupu principiem. Ir konstatēts, ka šādi iebildumi ir nepamatoti.]*

***Pārbaude* –** *dopinga kontroles* procesa daļas, kas ietver pārbaužu veikšanas plānošanu, *paraugu* vākšanu, *paraugu* apstrādi un *paraugu* transportēšanu uz laboratoriju.

***Rezultātu pārvaldība* –** process, kas ietver termiņu starp paziņojuma sniegšanu saskaņā ar *Starptautiskā rezultātu pārvaldības standarta* 5. pantu vai atsevišķos gadījumos (piemēram, *netipiska atrade*, *sportista bioloģiskā pase*, prasības sniegt informāciju par atrašanās vietu neizpilde) šādus iepriekšējas paziņošanas pasākumus, kas skaidri paredzēti *Starptautiskā rezultātu pārvaldības standarta* 5. pantā, apsūdzības izvirzīšanu un jautājuma galīgo izlemšanu, tostarp lietas izskatīšanas procesa noslēgumu pirmajā instancē vai pārsūdzības izskatīšanā (ja tika iesniegta apelācija).

***Sacensības* –** vienas sacīkstes, sacensības, spēle vai atsevišķa sporta sacensība. Piemēram, basketbola spēle vai olimpiskā 100 metru skrējiena fināls vieglatlētikā. Posmu sacensībās un citās sporta sacensībās, kur balvas piešķir, pamatojoties uz attiecīgās dienas vai cita starpposma rezultātiem, atšķirības starp *sacensībām* un *sporta pasākumu* ir noteiktas attiecīgās starptautiskās federācijas noteikumos.

***Sacensību laiks* –** laika posms, kas sākas plkst. 23.59 dienā pirms *sacensībām*, kurās *sportistam* paredzēts piedalīties, līdz *sacensību* beigām un ar šādām *sacensībām* saistītā *parauga* vākšanas procesam. Tomēr attiecībā uz konkrētu sporta veidu *WADA* var apstiprināt citu definīciju, ja starptautiskā federācija sniedz pārliecinošu pamatojumu, ka attiecīgajam sporta veidam ir nepieciešama cita definīcija; pēc tam, kad *WADA* ir apstiprinājusi attiecīgo definīciju, to ievēro visas attiecīgā sporta veida *lielu sporta pasākumu rīkotājorganizācijas*.

*[Piezīme par termina “sacensību laiks” definīciju. Vispārpieņemta definīcija terminam “sacensību laiks” garantē lielāku saskaņotību sportistu starpā visos sporta veidos, sportistu starpā novērš vai samazina neskaidrības par attiecīgo termiņu pārbaužu veikšanai sacensību laikā, novērš nejaušus nelabvēlīgus analīžu rezultātus starp sacensībām sporta pasākuma laikā un palīdz novērst to, ka jebkādi iespējamie snieguma uzlabojumi no vielām, kas aizliegtas ārpus sacensību laika, būtu novērojami arī sacensību laikā.]*

***Sporta pasākums* –** vienas pārvaldības struktūras organizēta atsevišķu *sacensību* kopīga virkne (piemēram, olimpiskās spēles, Starptautiskās federācijas pasaules meistarsacīkstes vai Amerikas sporta spēles).

***Sportists* –** jebkura *persona*, kas starptautiskā līmenī (kā noteikusi katra starptautiskā federācija) vai valsts līmenī (kā noteikusi katra *valsts antidopinga organizācija*) piedalās sporta sacensībās. *Antidopinga organizācija* pēc saviem ieskatiem var piemērot antidopinga noteikumus *sportistam*, kas nav ne *starptautiska*, ne *valsts līmeņa sportists*, un tādējādi termina “*sportists*” definīciju attiecināt uz šiem sportistiem. Attiecībā uz *sportistiem*, kas nav ne *starptautiska*, ne *valsts līmeņa sportisti*, *antidopinga organizācija* varētu izvēlēties: veikt ierobežotas *pārbaudes* vai *pārbaudes* neveikt vispār, analizēt *paraugus*, izmantojot *aizliegto vielu* nepilnu izvēlni, ierobežotā apmērā pieprasīt vai vispār nepieprasīt informāciju par atrašanās vietu vai iepriekš nepieprasīt *TLA*. Tomēr, ja kāds no *antidopinga organizācijai* pakļautajiem *sportistiem*, kuru tā izvēlas pārbaudīt un kurš sacenšas zemākā sacensību līmenī, nevis starptautiskā vai valsts līmenī, ir pārkāpis 2. panta 1., 3. vai 5. punktā minētos antidopinga noteikumus, jāpiemēro *Kodeksā* noteiktās *sekas*. Lai pildītu *Kodeksa* 2. panta 8. un 9. punkta prasības un informētu un *izglītotu* antidopinga jautājumos, *sportists* ir jebkura *persona*, kuru sporta pasākumos piedalīties norīkojis attiecīgais *parakstītājs*, valdība vai cita sporta organizācija, kas pieņēmusi *Kodeksu*.

*[Piezīme par termina “sportists” definīciju. Personas, kuras piedalās sporta pasākumos, var iedalīt kādā no šīm piecām kategorijām: 1) starptautiska līmeņa sportists; 2) valsts līmeņa sportists; 3) sportists, kurš nesacenšas starptautiskā vai valsts līmenī, bet kurš atrodas starptautiskās federācijas vai valsts antidopinga organizācijas uzraudzībā; 4) amatieru līmeņa sportists un 5) indivīdi, kurus neuzrauga vai nevēlas uzraudzīt ne starptautiskā federācija, ne valsts antidopinga organizācija. Visiem starptautiska un valsts līmeņa sportistiem ir jāievēro Kodeksa antidopinga noteikumi; precīzas starptautiska un valsts mēroga sporta definīcijas ir jānosaka starptautisko federāciju un valstu antidopinga organizāciju antidopinga noteikumos.*

***Starptautiskais standarts* –** *WADA* pieņemts standarts, kas papildina *Kodeksu*. Ja *starptautiskajā standartā* (pretstatā citiem alternatīviem standartiem, praksei vai procedūrām) noteiktās prasības ir izpildītas, var secināt, ka *starptautiskajā standartā* norādītās procedūras ir veiktas pienācīgi. *Starptautiskajos standartos* ir iekļauti visi *tehniskie dokumenti*, kas izdoti atbilstīgi attiecīgajam *starptautiskajam standartam*.

***Starptautiska līmeņa sportists* –** *sportisti*, kas piedalās starptautiska līmeņa sacensībās, ko katra starptautiska federācija nosaka saskaņā ar *Pārbaužu* un izmeklējumu *starptautisko standartu*.

*[Piezīme par termina “starptautiska līmeņa sportists” definīciju. Saskaņā ar Pārbaužu un izmeklējumu starptautisko standartu starptautiskā federācija var brīvi noteikt kritērijus sportistu klasificēšanai starptautiska līmeņa sportistos, piemēram, atbilstīgi reitingam, dalībai noteiktos starptautiskos sporta pasākumos, licences tipam u. c. Tomēr tai šie kritēriji jāpublicē skaidri un precīzi, lai sportisti ātri un ērti varētu pārliecināties, vai viņi ir klasificēti kā starptautiska līmeņa sportisti. Piemēram, ja kritērijs ir dalība noteiktos starptautiskajos sporta pasākumos, tad starptautiskajai federācijai jāpublicē šo starptautisko sporta pasākumu saraksts.]*

***Starptautisks sporta pasākums* –** tāds *sporta pasākums* vai *sacensības*, kuras rīko Starptautiskā Olimpiskā komiteja, Starptautiskā Paraolimpiskā komiteja, starptautiskā federācija, *lielu sporta pasākumu rīkotājorganizācija* vai cita starptautiska sporta organizācija vai saistībā ar kurām kāda no minētajām organizācijām norīko tehniskās amatpersonas.

***Terapeitiskās lietošanas atļauja (TLA)* –** *terapeitiskās lietošanas atļauja* ļauj *sportistam*, kam ir noteikts medicīniskais stāvoklis, lietot *aizliegtu vielu* vai izmantot *aizliegtu metodi*, bet tikai tad, ja ir izpildīti 4. panta 4. punkta nosacījumi un *Terapeitiskās lietošanas atļaujas starptautiskā standarta* kritēriji.

***Terapijas īstenošana (izplatīšana)* –** citas *personas* īstenota *aizliegtas vielas* vai *aizliegtas metodes* nodrošināšana, piegādāšana, uzraudzīšana, lietošanas veicināšana vai citāda līdzdalība tās *lietošanā* vai *lietošanas mēģinājumā*. Tomēr šī definīcija neietver tādas *bona fide* medicīniskā personāla darbības, kas saistītas ar *aizliegtu vielu* vai *aizliegtu metožu* *lietošanu* patiesā un likumīgā terapeitiskā nolūkā vai citu pieņemamu iemeslu dēļ, kā arī neietver darbības, kas saistītas ar tādām *aizliegtām vielām*, kuras nav aizliegtas *ārpus sacensību pārbaudēs*, ja vien apstākļi kopumā neliecina par to, ka šādas *aizliegtas vielas* ir lietotas nevis patiesi un likumīgi terapeitiskā nolūkā, bet gan sportiskā snieguma uzlabošanai.

***Valsts antidopinga organizācija* –** tādas valsts pilnvarotas struktūras, kam valsts līmenī ir galvenās pilnvaras un atbildība pieņemt un īstenot antidopinga noteikumus, norīkot *paraugu* vākšanu, pārvaldīt pārbaudes rezultātus un veikt *rezultātu pārvaldību* valsts līmenī. Ja kompetentā(-ās) valsts iestāde(-es) nav piešķīrusi(-šas) šādas pilnvaras, šādas struktūras funkcijas pilda *valsts olimpiskā komiteja* vai tās pilnvarota iestāde.

***Valsts līmeņa sportists* –** *sportisti*, kas piedalās valsts līmeņa sacensībās, ko katra *valsts antidopinga organizācija* noteikusi saskaņā ar *Pārbaužu* un izmeklējumu *starptautisko* standartu.

***WADA* –** Pasaules Antidopinga aģentūra.

**3.2. *Starptautiskajā* privātuma un personas datu aizsardzības *standartā* definētie termini**

**Personas dati –** informācija, tostarp sensitīvi personas dati, kas attiecas uz identificētu vai identificējamu *dalībnieku* vai citu *personu*, kuras informāciju apstrādā tikai saistībā ar *antidopinga organizācijas* *antidopinga pasākumiem*.

*[Piezīme par termina “personas dati” definīciju. Tas nozīmē, ka personas dati cita starpā ir sportista vārds un uzvārds, dzimšanas datums, kontaktinformācija un informācija par sportista piederību sporta organizācijām, atrašanās vietu, piešķirtajām TLA (ja tādas ir), antidopinga pārbaužu rezultātiem un rezultātu pārvaldību (tostarp par disciplinārlietām, pārsūdzībām un sankcijām). Personas dati ir arī tie personas dati un kontaktinformācija, kas attiecas uz citām personām, piemēram, medicīnas speciālistiem un citām personām, kuras strādā ar sportistu, ārstē viņu vai palīdz viņam antidopinga jautājumos. Arī šāda informācija ir personas dati, un tās lietojumu reglamentē šis starptautiskais standarts visā tās apstrādes laikā neatkarīgi no tā, vai attiecīgā persona turpina piedalīties organizētās sporta sacensībās.]*

**Apstrāde** (un citi kopējas izcelsmes vārdi, piemēram, “**apstrādāt**” un “**apstrādāts**”) –personas datu vākšana, piekļuve tiem, datu saglabāšana, uzglabāšana, atklāšana, pārsūtīšana, nosūtīšana, grozīšana, dzēšana vai cita izmantošana.

**3.3. Tie definētie termini, kas īpašā nozīmē lietoti *Terapeitiskās lietošanas atļaujas starptautiskajā standartā***

**Terapeitisks –** tāds, kas attiecas uz medicīniskā stāvokļa uzlabošanu, izmantojot ārstnieciskos līdzekļus vai metodes, vai nodrošina vai veicina ārstēšanu.

***Terapeitiskās lietošanas atļaujas* piešķiršanas komiteja (jeb “*TLA* komiteja”) –** speciālistu grupa, ko *antidopinga organizācija* izveidojusi *TLA* pieteikumu izskatīšanai.

***WADA* *TLA* komiteja –** speciālistu grupa, ko *WADA* izveidojusi, lai pārskatītu citu *antidopinga organizāciju* pieņemtos lēmumus par *TLA*.

**3.4. Interpretācija**

**3.4.1.** *Terapeitiskās lietošanas atļaujas starptautiskā standarta* oficiālo tekstu publicē angļu un franču valodā. Ja starp teksta versijām angļu un franču valodā ir pretrunas, noteicošā ir teksta versija angļu valodā.

**3.4.2.** Tāpat kā *Kodekss*, arī *Terapeitiskās lietošanas atļaujas starptautiskais standarts* ir izstrādāts, pienācīgi ņemot vērā samērīguma un cilvēktiesību aizsardzības principus, kā arī citus piemērojamos tiesiskos principus. To interpretē un piemēro, ņemot vērā šos aspektus.

**3.4.3.** Piezīmēs, kas sniegtas par vairākiem *Terapeitiskās lietošanas atļaujas starptautiskā standarta* noteikumiem, ir iekļauti norādījumi par šo noteikumu interpretāciju.

**3.4.4.** Ja nav citu norādījumu, atsauces uz sadaļām un pantiem ir atsauces uz *Terapeitiskās lietošanas atļaujas starptautiskā standarta* sadaļām un pantiem.

**3.4.5.** *Terapeitiskās lietošanas atļaujas starptautiskajā standartā* lietotais termins “dienas” nozīmē kalendārās dienas, ja vien nav norādīts citādi.

**3.4.6.** *Terapeitiskās lietošanas atļaujas starptautiskā standarta* pielikumiem ir tāds pats obligātais statuss kā pārējam *starptautiskā standarta* tekstam.

# OTRĀ DAĻA. STANDARTI UN PROCEDŪRA *TLA* PIEŠĶIRŠANAI

## 4.0. *TLA* saņemšana

**4.1.** Saskaņā ar 4. panta 2. punktu *sportistam*, kuram terapeitisku apsvērumu dēļ *jālieto aizliegta viela* vai *aizliegta metode*, pirms attiecīgās vielas vai metodes *lietošanas* vai *glabāšanas* ir jāpiesakās *TLA* saņemšanai un tā jāsaņem.

Tomēr *sportists* var pieteikties *TLA* saņemšanai ar atpakaļejošu datumu (bet viņam tik un tā ir jāizpilda 4. panta 2. punkta nosacījumi), ja ir spēkā kāds no šiem izņēmumiem:

a) ir bijusi nepieciešama neatliekamā palīdzība vai kāda medicīniska stāvokļa akūta ārstēšana;

b) laika vai iespēju trūkuma vai citu ārkārtēju apstākļu dēļ *sportists* pirms *parauga* paņemšanas nav varējis iesniegt (vai *TLA* komiteja nav varējusi izskatīt) *TLA* pieteikumu;

c) prioritāšu dēļ atsevišķos sporta veidos, *sportista valsts antidopinga organizācija* neatļāva vai nepieprasīja *sportistam* pieteikties *TLA* saņemšanai nākotnē (skat. piezīmi par 5. panta 1. punktu);

d) ja *antidopinga organizācija* izvēlas savākt *paraugu* no tāda *sportista*, kas nav ne *starptautiska līmeņa sportists*, ne *valsts līmeņa sportists*, un ja šis *sportists* *lieto aizliegtu vielu* vai *aizliegtu metodi* terapeitisku apsvērumu dēļ, tad *antidopinga organizācija* šim *sportistam* var atļaut pieteikties *TLA* saņemšanai ar atpakaļejošu datumu, vai

e) *sportists ārpus sacensībām* terapeitisku apsvērumu dēļ *lietoja* *aizliegtu vielu*, kas ir aizliegta tikai *sacensību laikā*.

*[Piezīme par 4. panta 1. punkta c), d) un e) apakšpunktu. Šādiem sportistiem ir stingri ieteikts sagatavot medicīnisko lietu un būt gataviem pierādīt, ka tā atbilst TLA nosacījumiem, kas norādīti 4. panta 2. punktā, gadījumos, kad pēc parauga vākšanas ir jāiesniedz pieteikums TLA saņemšanai ar atpakaļejošu datumu.]*

*[Piezīme par 4. panta 1. punkta e) apakšpunktu. Mērķis ir noregulēt situācijas, kad terapeitisku apsvērumu dēļ sportists ārpus sacensībām lieto kādu vielu, kas ir aizliegta tikai sacensību laikā, taču pastāv risks, ka viela paliek viņa organismā arī sacensību laikā. Šādās situācijās antidopinga organizācijai ir jāatļauj sportistam pieteikties TLA saņemšanai ar atpakaļejošu datumu (ja šis sportists tai jau nav pieteicies). Šā apakšpunkta mērķis ir arī nepieļaut, ka antidopinga organizācijām būtu jāvērtē iepriekšēji TLA pieteikumi, kas var nebūt nepieciešami.]*

**4.2.** *Sportistam* var piešķirt *TLA*, ja (un tikai tad, ja) viņš var pierādīt, ka ir izpildīti visi šie nosacījumi:

a) attiecīgā *aizliegtā viela* vai *aizliegtā metode* ir nepieciešama, lai ārstētu kādu diagnosticētu medicīnisko stāvokli, kas pamatots ar attiecīgiem klīniskiem pierādījumiem;

*[Piezīme par 4. panta 2. punkta a) apakšpunktu. Aizliegtās vielas vai aizliegtās metodes lietošana var būt daļa no nepieciešamās diagnostikas izmeklēšanas, nevis pati ārstēšana.]*

b) izvērtējot iespējamības, terapeitiskos nolūkos *lietojot aizliegto vielu* vai *aizliegto metodi*, *sportista* sniegums neuzlabosies vairāk, nekā varētu gaidīt no šā *sportista* pēc tam, kad viņš atgūs normālu veselības stāvokli pēc attiecīgā medicīniskā stāvokļa izārstēšanas;

*[Piezīme par 4. panta 2. punkta b) apakšpunktu. Sportista normālais veselības stāvoklis jānosaka individuāli. Konkrēta sportista normāls veselības stāvoklis ir veselības stāvoklis, kāds viņam būtu, ja neeksistētu medicīniskais stāvoklis, kura dēļ sportists vēlas iegūt TLA.]*

c) *aizliegtā viela* vai *aizliegtā metode* ir paredzētā medicīniska stāvokļa ārstēšana, un neeksistē pamatoti pieļaujama terapeitiskā alternatīva;

*[Piezīme par 4. panta 2. punkta c) apakšpunktu. Ārstam jāpaskaidro, kāpēc izvēlētā ārstēšana ir vispiemērotākā, piemēram, pamatojoties uz pieredzi, blakusparādību profiliem vai citiem medicīniskiem iemesliem, tostarp attiecīgajā ģeogrāfiskajā apgabalā pastāvošo medicīnas praksi un spēju piekļūt zālēm. Turklāt pirms aizliegtās vielas vai aizliegtās metodes lietošanas ne vienmēr ir neveiksmīgi jāizmēģina alternatīvas.]*

d) nepieciešamību *lietot aizliegto vielu* vai *aizliegto metodi* nedrīkst pilnīgi vai daļēji pamatot ar to, ka *sportists* (bez *TLA*) iepriekš ir *lietojis* kādu vielu vai metodi, kas šādas *lietošanas* laikā bijusi aizliegta.

*[Piezīme par 4. panta 2. punktu. Šo kritēriju piemērošanā saistībā ar konkrētiem medicīniskajiem stāvokļiem vajadzētu izmantot WADA tīmekļa vietnē ievietotos WADA dokumentus “TUE Physician Guidelines” [TLA vadlīnijas ārstiem].*

*TLA piešķiršanas pamatā ir tikai 4. panta 2. punktā izklāstīto nosacījumu apsvēršana. Netiek apsvērts, vai aizliegtā viela vai aizliegtā metode ir klīniski visatbilstošākā vai visdrošākā, vai arī tās lietošana ir likumīga visās jurisdikcijās.*

*Kad starptautiskās federācijas vai lielu sporta pasākumu rīkotājorganizācijas TLA komiteja lemj par to, vai atzīt vai neatzīt kādas citas antidopinga organizācijas piešķirtu TLA (skat. 7. pantu), un kad WADA pārskata lēmumu piešķirt (vai nepiešķirt) TLA (skat. 8. pantu), ir jāizvērtē tas pats jautājums, kas ir svarīgs, TLA komitejai skatot TLA pieteikumu saskaņā ar 6. pantu, t. i., vai, izvērtējot iespējamību, sportists ir pierādījis atbilstību visiem 4. panta 2. punktā minētajiem nosacījumiem.]*

**4.3.** Izņēmuma gadījumos un neskarot citus noteikumus šajā *Terapeitiskās lietošanas atļaujas starptautiskajā standartā*, *sportists* drīkst ar atpakaļejošu datumu pieteikties un saņemt atļauju terapeitiskos nolūkos *lietot aizliegtu vielu* vai *aizliegtu metodi*, ja, ņemot vērā *Kodeksa* mērķi, būtu acīmredzami netaisnīgi viņam nepiešķirt *TLA* ar atpakaļejošu datumu. *Starptautiska līmeņa sportistiem* un *valsts līmeņa sportistiem* *antidopinga organizācija* var piešķirt *TLA*, ko attiecīgais *sportists* ir pieprasījis ar atpakaļejošu datumu saskaņā ar šo pantu, tikai tad, ja ir saņemts iepriekšējs *WADA* apstiprinājums (un *WADA* var pilnīgi pēc saviem ieskatiem piekrist *antidopinga organizācijas* lēmumam vai noraidīt to).

Tiem *sportistiem*, kuri nav *starptautiska līmeņa sportisti* vai *valsts līmeņa sportisti*, attiecīgā *antidopinga organizācija* var, iepriekš vispirms neapspriežoties ar *WADA*, piešķirt *TLA*, ko viņi ir pieprasījuši ar atpakaļejošu datumu saskaņā ar šo pantu, tomēr *WADA* jebkurā laikā var pārskatīt *antidopinga organizācijas* lēmumu piešķirt *TLA* ar atpakaļejošu datumu saskaņā ar šo pantu un var pilnīgi pēc saviem ieskatiem piekrist attiecīgajam lēmumam vai to atsaukt.

*WADA* un/vai *antidopinga organizācijas* lēmums, kas pieņemts saskaņā ar šo pantu, nav apstrīdams ne aizstāvoties tiesvedībā saistībā ar antidopinga noteikumu pārkāpumu, ne pārsūdzības kārtībā, ne citādi.

Visi *antidopinga organizācijas* lēmumi, kas pieņemti saskaņā ar šo 4. panta 3. punktu, neatkarīgi no tā, vai tiek piešķirta vai noraidīta *TLA*, ir jāpaziņo *ADAMS* sistēmā saskaņā ar 5. panta 5. punktu.

*[Piezīme par 4. panta 3. punktu. Skaidrības labad jānorāda, ka saskaņā ar 4. panta 3. punktu atļauju ar atpakaļejošu datumu var piešķirt, pat ja nav izpildīti 4. panta 2. punkta nosacījumi (lai gan šādu nosacījumu izpilde būs būtisks apsvērums). Citu būtisku faktoru vidū varētu būt iemesli, kāpēc sportists nepieteicās TLA saņemšanai iepriekš, sportista pieredze, tas, vai sportists dopinga kontroles veidlapā ir paziņojis attiecīgās vielas vai metodes lietošanu, un nesen beidzies sportista TLA termiņš. Pieņemot lēmumu, WADA pēc saviem ieskatiem var apspriesties ar WADA TLA komitejas locekli(-ļiem).]*

## 5.0. *Antidopinga organizāciju* pienākumi saistībā ar *TLA*

**5.1.** *Kodeksa* 4. panta 4. punktā ir noteikts: a) kuras *antidopinga organizācijas* ir pilnvarotas pieņemt lēmumus par *TLA*; b) kā šie lēmumi par *TLA* jāatzīst un jāievēro citām *antidopinga organizācijām* un c) kad var pārskatīt un/vai pārsūdzēt lēmumus par *TLA*.

*[Piezīme par 5. panta 1. punktu. Skat. 1. pielikumu “Kodeksa 4. panta 4. punkta darbības shēma”, kurā apkopoti Kodeksa 4. panta 4. punkta galvenie noteikumi.*

*Ja valsts politikas vajadzību un obligāto prasību dēļ valsts antidopinga organizācijai savā pārbaužu veikšanas plānā konkrētiem sporta veidiem jānosaka prioritāte attiecībā pret citiem sporta veidiem (kā paredzēts Starptautiskā pārbaužu un izmeklēšanas standarta 4. panta 4. punkta 1. apakšpunktā), valsts antidopinga organizācija var atteikties izvērtēt sportistu iepriekšējus TLA pieteikumus dažos vai visos sporta veidos, kas nav prioritāri, taču šādā gadījumā tai jāļauj ikvienam šādam sportistam, no kura pēc tam vāc paraugu, pieteikties TLA saņemšanai ar atpakaļejošu datumu. Iesaistīto sportistu interesēs valsts antidopinga organizācijai šāda politika būtu jāpublisko savā tīmekļa vietnē.*

*Kodeksa 4. panta 4. punkta 2. apakšpunktā noteiktas valsts antidopinga organizācijas tiesības pieņemt lēmumus par TLA attiecībā uz sportistiem, kas nav starptautiska līmeņa sportisti. Ja rodas domstarpības par to, kurai valsts antidopinga organizācijai būtu jāizskata tāda sportista TLA pieteikums, kas nav starptautiska līmeņa sportists, lēmumu pieņem WADA. WADA lēmums ir galīgs un nav pārsūdzams.]*

**5.2.** Skaidrības labad ir jānorāda, ka gadījumā, ja *valsts antidopinga organizācija sportistam* piešķir *TLA*, šī *TLA* ir derīga valsts līmenī globālā mērogā un citām *valsts antidopinga organizācijām* to nav nepieciešams oficiāli atzīt saskaņā ar 7. pantu (piemēram, ja *sportistam TLA* piešķir viņa *valsts antidopinga organizācija* un viņš pēc tam trenējas vai sacenšas citas *valsts antidopinga organizācijas* valstī, šī *TLA* būs derīga, ja *sportistu* pēc tam pārbaudīs šī cita *valsts antidopinga organizācija*).

**5.3.** Katrai *valsts antidopinga organizācijai*, starptautiskajai federācijai un *lielu sporta pasākumu rīkotājorganizācijai* jāizveido *TLA* komiteja, lai izvērtētu, vai pieteikumi *TLA* piešķiršanai vai atzīšanai atbilst 4. panta 2. punktā paredzētajiem nosacījumiem.

*[Piezīme par 5. panta 3. punktu. Skaidrības labad jānorāda, ka par to, vai ir izpildīti 4. panta 1. un 3. pantā izklāstītie nosacījumi, var lemt attiecīgā antidopinga organizācija, apspriežoties ar TLA komitejas locekli(-ļiem).*

*Lai gan lielu sporta pasākumu rīkotājorganizācija var izvēlēties automātiski atzīt iepriekš izsniegtas TLA, jābūt izstrādātam mehānismam, lai sportisti, kas piedalās sporta pasākumā, nepieciešamības gadījumā saņemtu jaunu TLA. Katra lielu sporta pasākumu rīkotājorganizācija pēc saviem ieskatiem var vai nu šajā nolūkā izveidot savu TLA komiteju, vai uzticēt šo uzdevumu ārpakalpojumu sniedzējiem, vienojoties ar kādu trešo pusi. Katrā gadījumā mērķis ir nodrošināt, lai sportistiem, kas sacenšas šādos sporta pasākumos, pirms sacensību sākuma būtu iespēja ātri un efektīvi saņemt TLA.]*

a) *TLA* komitejās jābūt vismaz trīs (3) ārstiem, kuriem ir pieredze *sportistu* aprūpē un ārstēšanā un labas zināšanas klīniskajā un sporta medicīnā, kā arī zināšanas par treniņu slodzes medicīnisko kontroli. Gadījumos, kad ir nepieciešamas īpašas zināšanas (piemēram, *sportistu* ar invaliditāti gadījumā, ja konkrētā viela vai metode attiecas uz šo *sportista* invaliditāti), vismaz vienam (1) *TLA* komitejas loceklim vai ekspertam jābūt šādām zināšanām. Vienam (1) loceklim, kas ir ārsts, jāpilda *TLA* komitejas priekšsēdētāja pienākumi.

b) Lai nodrošinātu lēmumu objektivitāti, visiem *TLA* komitejas locekļiem jāparaksta interešu konflikta un konfidencialitātes deklarācija (deklarācijas paraugs ir pieejams *WADA* tīmekļa vietnē).

**5.4.** Katrai *valsts antidopinga organizācijai*, starptautiskajai federācijai un *lielu sporta pasākumu rīkotājorganizācijai* jāizstrādā skaidrs process, ko piemēro, lai savā *TLA* komitejā iesniegtu pieteikumus par *TLA*, kas atbilst šā *starptautiskā standarta* prasībām.Tai arī jāpublicē sīka informācija par šo procesu, (vismaz) ievietojot informāciju skaidri redzamā vietā savā tīmekļa vietnē un nosūtot šo informāciju *WADA*. *WADA* to pašu informāciju var pārpublicēt savā tīmekļa vietnē.

**5.5.** Katrai *valsts antidopinga organizācijai*, starptautiskajai federācijai un *lielu sporta pasākumu rīkotājorganizācijai*, tiklīdz iespējams un jebkurā gadījumā divdesmit vienas (21) dienas laikā no lēmuma saņemšanas ir *ADAMS* sistēmā jāpaziņo (angļu vai franču valodā) gan visi tie savas *TLA* komitejas lēmumi, ar kuriem tiek piešķirta vai atteikta *TLA*, gan visi lēmumi, ar kuriem atzīst vai atsakās atzīt citu *antidopinga organizāciju* lēmumus par *TLA*.Lēmumā par *TLA* atteikšanu jāpaskaidro atteikuma iemesls(-i). Informācijā (angļu vai franču valodā), ko paziņo par piešķirtajām *TLA* ietver šādu informāciju:

a) to, vai *sportistam* bija atļauts pieteikties *TLA* saņemšanai ar atpakaļejošu datumu saskaņā ar 4. panta 1. punktu, un iemesla(-u) skaidrojumu, vai arī to, vai *sportistam* bija atļauts pieteikties un viņam tika piešķirta *TLA* ar atpakaļejošu datumu saskaņā ar 4. panta 3. punktu, un iemesla(-u) skaidrojumu;

b) apstiprināto vielu vai metodi, atļauto(-ās) devu(-as), biežumu un *terapijas īstenošanas* veidu, *TLA* derīguma termiņu (un paredzēto ārstēšanas ilgumu, ja tas atšķiras no *TLA* derīguma termiņa), kā arī visus ar *TLA* izvirzītos nosacījumus, un

c) *TLA* pieteikuma veidlapu un attiecīgo klīnisko informāciju, kurā ir apstiprināts, ka ir izpildīti 4. panta 2. punkta nosacījumi attiecībā uz šādu *TLA* (šī informācija ir pieejama tikai *WADA*, *sportista valsts antidopinga organizācijai* un starptautiskajai federācijai, kā arī tai *lielu sporta pasākumu rīkotājorganizācijai*, kas organizē *sporta pasākumu*, kurā *sportists* vēlas sacensties).

*[Piezīme par 5. panta 5. punktu. TLA pieteikuma veidlapu antidopinga organizācijas var tulkot citās valodās, taču šajā veidlapā jāsaglabā oriģinālais teksts angļu vai franču valodā un ir jāiesniedz satura tulkojums angļu vai franču valodā.*

*Jāiesniedz pilna medicīniskā lieta, tostarp diagnostikas izmeklējumi, laboratorijas analīžu rezultāti un vērtības, bet tā nav jātulko angļu vai franču valodā. Tomēr ADAMS sistēmā ir jāievada visas galvenās informācijas (tostarp galveno diagnostikas izmeklējumu) tulkots kopsavilkums un jāsniedz pietiekama informācija, lai skaidri noteiktu diagnozi. Lai pareizi izprastu un apkopotu medicīnisko informāciju, tiek stingri ieteikts, lai kopsavilkumu sagatavo ārsts vai cita persona, kam ir atbilstošas medicīniskās zināšanas. Attiecīgā antidopinga organizācija vai WADA var pieprasīt sniegt sīkāku/pilnīgu tulkojumu.]*

**5.6.** Kad *valsts antidopinga organizācija sportistam* piešķir *TLA*, tai viņš rakstveidā jābrīdina par to, ka: a) attiecīgā *TLA* ir spēkā tikai valsts līmenī; b) ja *sportists* kļūst par *starptautiska līmeņa sportistu* vai sacenšas *starptautiskā sporta pasākumā*, konkrētā *TLA* nav derīga attiecīgajam mērķim, ja vien to nav atzinusi attiecīgā starptautiskā federācija vai *lielu sporta pasākumu rīkotājorganizācija* saskaņā ar 7.0. pantu.Pēc tam *valsts antidopinga organizācijai* būtu jāpalīdz *sportistam* noteikt, kad viņam jāiesniedz *TLA* starptautiskajai federācijai vai *lielu sporta pasākumu rīkotājorganizācijai* atzīšanai, un atzīšanas procesā būtu jāsniedz konsultācijas *sportistam* un jāpalīdz viņam.

**5.7.** Katrai starptautiskajai federācijai un *lielu sporta pasākumu rīkotājorganizācijai* jāpublicē un jāatjaunina paziņojums (vismaz ievietojot to redzamā vietā savā tīmekļa vietnē un nosūtot *WADA*), kurā skaidri noteikts: 1) kuriem tās piekritībā esošajiem *sportistiem* un kad jāvēršas tajā, lai saņemtu *TLA*; 2) kurus citu *antidopinga organizāciju* lēmumus par *TLA* tā automātiski atzīs, tādējādi aizstājot šādu pieteikumu saskaņā ar 7. panta 1. punkta a) apakšpunktu; 3) kuri citu *antidopinga organizāciju* lēmumi par *TLA* būs tai jāiesniedz, lai tā tos atzītu saskaņā ar 7. panta 1. punkta b) apakšpunktu.

**5.8.** Ja *valsts antidopinga organizācija sportistam* piešķir *TLA* un šis *sportists* pēc tam kļūst par *starptautiska līmeņa sportistu* vai sacenšas kādā *starptautiskā sporta pasākumā*, piešķirtā *TLA* nav spēkā, ja un līdz attiecīgā starptautiskā federācija neatzīst šo *TLA* saskaņā ar 7.0. pantu. Ja starptautiskā federācija *sportistam* piešķir *TLA* un šis *sportists* pēc tam sacenšas kādā *starptautiskā sporta pasākumā*, ko rīko *lielu sporta pasākumu rīkotājorganizācija*, piešķirtā *TLA* nav spēkā, ja un līdz attiecīgā *lielu sporta pasākumu rīkotājorganizācija* neatzīst šo *TLA* saskaņā ar 7.0. pantu. Tāpēc, ja starptautiskā federācija vai (attiecīgā gadījumā) *lielu sporta pasākumu rīkotājorganizācija* atsakās atzīt *TLA*, tad (pamatojoties uz *sportista* tiesībām pārskatīt vai pārsūdzēt lēmumu) uz attiecīgo *TLA* nedrīkst atsaukties, lai attiecīgajā starptautiskajā federācijā vai *lielu sporta pasākumu rīkotājorganizācijā* attaisnotu *TLA* norādītas *aizliegtas vielas* vai *aizliegtas metodes* klātbūtni, *lietošanu*, *glabāšanu* vai *terapijas īstenošanu*.

## 6.0. *TLA* pieteikuma iesniegšanas procedūra

**6.1.** *Sportistam*, kuram nepieciešama *TLA*, pieteikums jāiesniedz pēc iespējas ātrāk. Attiecībā uz vielām, kas ir aizliegtas tikai *sacensību laikā*, *sportistam* jāiesniedz pieteikums *TLA* saņemšanai vismaz trīsdesmit (30) dienas pirms viņa nākamajām *sacensībām*, ja vien tā nav ārkārtas vai izņēmuma situācija.

**6.2.** *Sportistam* jāiesniedz pieteikums savā *valsts antidopinga organizācijā*, starptautiskajā federācijā un/vai *lielu sporta pasākumu rīkotājorganizācijā* (atbilstīgi vajadzībai), izmantojot paredzēto *TLA* pieteikuma veidlapu. *Antidopinga organizācijas* savās tīmekļa vietnēs lejupielādei publisko pieteikuma veidlapu, kura, viņuprāt, jāizmanto *sportistiem*. Šīs veidlapas pamatā jābūt “*TLA* pieteikuma veidlapas” veidnei, kas ir pieejama *WADA* tīmekļa vietnē. *Antidopinga organizācijām* ir tiesības pārveidot veidni, iekļaujot tajā papildu prasības attiecībā uz informāciju, bet no tās nedrīkst svītrot iedaļas vai punktus.

*[Piezīme par 6. panta 2. punktu. Dažās situācijās sportists var nezināt, kurā valsts antidopinga organizācijā viņam jāpiesakās TLA saņemšanai. Šādos apstākļos sportistam būtu jākonsultējas ar tās sporta organizācijas valsts antidopinga organizāciju, kurā viņš sacenšas (vai kuras dalībnieks vai licences turētājs viņš ir), lai noteiktu, vai viņš ietilpst šīs valsts antidopinga organizācijas jurisdikcijā attiecībā uz TLA saskaņā ar tās noteikumiem.*

*Ja šī valsts antidopinga organizācija atsakās izvērtēt TLA pieteikumu, jo sportists neietilpst tās jurisdikcijā attiecībā uz TLA, sportistam jāiepazīstas ar savas dzīvesvietas valsts antidopinga organizācijas antidopinga noteikumiem (ja tā ir cita valsts).*

*Ja sportists neietilpst arī šīs valsts antidopinga organizācijas jurisdikcijā attiecībā uz TLA, tad sportistam jāiepazīstas ar savas valstspiederības valsts (ja tā nav valsts, kurā viņš sacenšas vai dzīvo) antidopinga organizācijas antidopinga noteikumiem.*

*Sportists var sazināties ar jebkuru no iepriekš minēto valstu antidopinga organizācijām, lai uzzinātu, vai attiecīgajai valsts antidopinga organizācijai ir jurisdikcija attiecībā uz TLA. Gadījumā, ja nevienai no iepriekš minēto valstu antidopinga organizācijām nav jurisdikcijas attiecībā uz TLA un ja ir saņemti nelabvēlīgi analīžu rezultāti, sportistam parasti būtu jāatļauj pieteikties TLA saņemšanai ar atpakaļejošu datumu no tās antidopinga organizācijas, kura ir atbildīga par rezultātu pārvaldību. Skat. arī kopsavilkuma shematisko attēlojumu “Where to Apply?” [Kur pieteikties?] WADA tīmekļa vietnes medicīniskajā sadaļā.]*

**6.3.** *Sportists* nedrīkst pieteikties *TLA* saņemšanai vairāk nekā vienā (1) *antidopinga organizācijā*, lai viena medicīniskā stāvokļa ārstēšanai *lietotu* vienu *aizliegto vielu* vai *aizliegto metodi*. Tāpat *sportistam* vienlaicīgi nedrīkst būt vairāk kā viena (1) *TLA* vienas *aizliegtas vielas* vai *aizliegtas metodes* *lietošanai* viena medicīniskā stāvokļa ārstēšanai (un jebkura šāda jauna *TLA* aizstāj iepriekšējo *TLA*, kas attiecīgajai *antidopinga organizācijai* jāatceļ).

**6.4.** *Sportistam* *TLA* pieteikuma veidlapa attiecīgajai *antidopinga organizācijai* jāiesniedz, izmantojot *ADAMS* vai citādi, kā norādījusi *antidopinga organizācija*. Veidlapa jāparaksta ārstējošajam ārstam, un tai jāpievieno izvērsta anamnēze, tostarp dokumenti, kurus izdevis(-uši) tas(-ie) ārsts(-i), kas noteicis(-uši) sākotnējo diagnozi (ja tas ir iespējams), un visu to pārbaužu, laboratorisko izmeklējumu un radioloģisko izmeklējumu rezultāti, kas attiecas uz pieteikumu.

*[Piezīme par 6. panta 4. punktu. Informācija, kas iesniegta saistībā ar diagnozi un ārstēšanu, jāsagatavo saskaņā ar attiecīgajiem WADA dokumentiem, kas ievietoti WADA tīmekļa vietnē.]*

**6.5.** *Sportistam* jāsaglabā *TLA* pieteikuma veidlapas un visu minētā pieteikuma apliecināšanai iesniegto materiālu un informācijas pilnīga kopija.

**6.6.** *TLA* komiteja izskata *TLA* pieteikumu tikai pēc tam, kad tā saņēmusi pienācīgi aizpildītu pieteikuma veidlapu, kam pievienoti visi attiecīgie dokumenti. Nepilnīgus pieteikumus atdod *sportistam* aizpildīšanai un atkārtotai iesniegšanai.

**6.7.** *TLA* komiteja var pieprasīt *sportistam* vai viņa ārstam jebkādu papildu informāciju, pārbaudes vai radioloģiskos izmeklējumus, vai citu informāciju, ko tā uzskata par nepieciešamu, lai izskatītu *sportista* pieteikumu, un/vai tā var lūgt citiem medicīnas vai zinātnes ekspertiem tādu palīdzību, kādu tā uzskata par atbilstīgu.

**6.8.** Par visām izmaksām, kas *sportistam* radušās, iesniedzot *TLA* pieteikumu un papildinot to atbilstīgi *TLA* komitejas prasībām, atbild *sportists*.

**6.9.** *TLA* komiteja iespējami ātri un parasti (t. i., ja vien nav attiecināmi ārkārtas apstākļi) ne ilgāk kā divdesmit vienas (21) dienas laikā pēc aizpildīta pieteikuma saņemšanas pieņem lēmumu par pieteikuma apstiprināšanu vai neapstiprināšanu. Ja pieteikums *TLA* saņemšanai ir iesniegts pietiekamu laiku pirms *sporta pasākuma*, *TLA* komitejai jācenšas pieņemt lēmumu pirms attiecīgā *sporta pasākuma* sākuma.

**6.10.** *TLA* komitejas lēmums rakstveidā jāpaziņo *sportistam* un jādara pieejams *WADA* un pārējām *antidopinga organizācijām* *ADAMS* sistēmā saskaņā ar 5. panta 5. punktu.

**6.11.** Saskaņā ar *TLA* komitejas lēmumu katrai *TLA* ir noteikts termiņš, kura beigās *TLA* automātiski kļūst nederīga. Ja pēc *TLA* derīguma termiņa beigām *sportistam* jāturpina *lietot* *aizliegto vielu* vai *aizliegto metodi*, viņam jāiesniedz pieteikums jaunas *TLA* saņemšanai pietiekamu laiku pirms šā derīguma termiņa beigām, lai līdz derīguma termiņa beigām būtu pietiekami ilgs laiks lēmuma pieņemšanai par pieteikumu.

*[Piezīme par 6. panta 11. punktu. Attiecīgā gadījumā derīguma termiņš jānosaka, vadoties pēc WADA dokumentiem “TUE Physician Guidelines”.]*

**6.12.** Ja *sportists* precīzi neievēro visas prasības vai nosacījumus, ko noteikusi tā *antidopinga organizācija*, kura piešķir *TLA*, *TLA* tiek anulēta pirms tās derīguma termiņa beigām. *TLA* var atcelt arī pēc *WADA* veiktas pārskatīšanas vai pēc pārsūdzības.

**6.13.** Ja *nelabvēlīgi analīžu rezultāti* iegūti neilgi pēc tam, kad beidzies attiecīgās *aizliegtās vielas* *TLA* derīguma termiņš vai tā tiek anulēta vai atcelta, *antidopinga organizācija*, kas veic *nelabvēlīgo analīžu rezultātu* sākotnējo pārbaudi saskaņā ar *Starptautiskā rezultātu pārvaldības standarta* 5. panta 1. punkta 1. apakšpunkta 1. daļu, izvērtē, vai minētais rezultāts ir saderīgs ar *aizliegtās vielas* *lietošanu* pirms *TLA* derīguma termiņa beigām, anulēšanas vai atcelšanas. Ja tā ir, šāda *lietošana* (un attiecīgi *aizliegtās vielas* klātbūtne *paraugā*, kas iegūts no *sportista*) nav antidopinga noteikumu pārkāpums.

**6.14.** Ja pēc *TLA* piešķiršanas *sportists* lūdz būtiski atšķirīgu *aizliegtās vielas* vai *aizliegtās metodes* devu, biežumu, *terapijas īstenošanas* veidu vai ilgumu nekā norādīts *TLA*, viņam jāsazinās ar attiecīgo *antidopinga organizāciju*, kas tad lemj, vai viņam ir jāiesniedz pieteikums jaunas *TLA* saņemšanai. Ja *aizliegtās vielas* vai *aizliegtās metodes* klātbūtne, *lietošana*, *glabāšana* vai *terapijas īstenošana* nav saderīga ar piešķirtās *TLA* nosacījumiem, tas, ka *sportistam* ir *TLA*, neliedz konstatēt antidopinga noteikuma pārkāpumu.

*[Piezīme par 6. panta 14. punktu. Ir atzīts, ka devas var svārstīties dažu medicīnisko stāvokļu gadījumā, jo īpaši ārstēšanas režīma noteikšanas sākuma posmos, vai tādu medicīnisko stāvokļu gadījumā kā, piemēram, insulīnatkarīgais diabēts. Šīs iespējamās svārstības jāņem vērā, izdodot TLA. Tomēr, ja notiek izmaiņas, kas nav ņemtas vērā, izdodot TLA, sportistam jāsazinās ar attiecīgo antidopinga organizāciju, kas lemj par to, vai ir nepieciešama jauna TLA.]*

## 7.0. *TLA* atzīšanas procedūra

**7.1.** *Kodeksa* 4. panta 4. punkts paredz, ka *antidopinga organizācijām* jāatzīst citu *antidopinga organizāciju* piešķirtās *TLA*, ja tās atbilst 4. panta 2. punkta nosacījumiem. Tāpēc, ja *sportistam*, uz kuru attiecas starptautiskas federācijas vai *lielu sporta pasākumu rīkotājorganizācijas TLA* prasības, jau ir *TLA*, viņam nebūtu jāiesniedz pieteikums jaunas *TLA* saņemšanai starptautiskajā federācijā vai *lielu sporta pasākumu rīkotājorganizācijā*.Tā vietā jāievēro turpmākie noteikumi.

a) Starptautiskā federācija vai *lielu sporta pasākumu rīkotājorganizācija* var publicēt paziņojumu, ka tā automātiski atzīs tos lēmumus par *TLA* piešķiršanu, kas pieņemti atbilstīgi *Kodeksa* 4. panta 4. punktam (vai konkrētas šādu lēmumu kategorijas, piemēram, lēmumus, ko pieņēmušas konkrētas *antidopinga organizācijas*, vai lēmumus, kas attiecas uz konkrētām *aizliegtajām vielām*), ja par šādiem *TLA* lēmumiem ir paziņots saskaņā ar 5. panta 5. punktu. Ja *sportista* *TLA* ir to *TLA* kategorijā, ko šādā veidā automātiski atzīst jau *TLA* piešķiršanas laikā, viņam nav jāveic papildu darbības.

*[Piezīme par 7. panta 1. punkta a) apakšpunktu. Lai mazinātu slogu sportistiem, tiek ļoti ieteikts automātiski atzīt lēmumus par TLA piešķiršanu, tiklīdz par tiem ir paziņots saskaņā ar 5. panta 5. punktu. Ja starptautiskā federācija vai lielu sporta pasākumu rīkotājorganizācija nevēlas piekrist visu šādu lēmumu automātiskai atzīšanai, tai būtu jāpiekrīt iespējami daudzu šādu lēmumu atzīšanai, piemēram, publicējot un pastāvīgi atjauninot to antidopinga organizāciju sarakstu, kuru lēmumus par TLA tā atzīs automātiski, un/vai to aizliegto vielu sarakstu, attiecībā uz kurām tā automātiski atzīs TLA. Publicēšana būtu jāveic tādā pašā veidā, kā norādīts 5. panta 4. punktā, t. i., paziņojums jāievieto starptautiskās federācijas tīmekļa vietnē un jānosūta WADA un valsts antidopinga organizācijām.]*

b) Ja šāda automātiska atzīšana nav iespējama, *sportists* attiecīgajai starptautiskajai federācijai vai *lielu sporta pasākumu rīkotājorganizācijai* iesniedz lūgumu atzīt *TLA*, vai nu izmantojot *ADAMS*, vai citādi, kā norādījusi attiecīgā starptautiskā federācija vai *lielu sporta pasākumu rīkotājorganizācija*. Lūgumam jāpievieno *TLA* kopija un sākotnējā *TLA* pieteikuma veidlapa, kā arī papildmateriāli, kas norādīti 6. panta 4. punktā (ja vien *antidopinga organizācija*, kas piešķīrusi *TLA*, jau *ADAMS* sistēmā nav publiskojusi šo *TLA* un papildmateriālus saskaņā ar 5. panta 5. punktu).

**7.2.** Nepilnīgus lūgumus par *TLA* atzīšanu atdod *sportistiem* aizpildīšanai un atkārtotai iesniegšanai. Turklāt *TLA* komiteja var pieprasīt *sportistam* vai viņa ārstam jebkādu papildu informāciju, pārbaudes vai radioloģiskos izmeklējumus, vai arī citu informāciju, ko tā uzskata par nepieciešamu, lai izskatītu *sportista* lūgumu par *TLA* atzīšanu, un/vai tā var lūgt citiem medicīnas vai zinātnes ekspertiem tādu palīdzību, kādu tā uzskata par atbilstīgu.

**7.3.** Par visām izmaksām, kas *sportistam* radušās, iesniedzot lūgumu par *TLA* atzīšanu un papildinot to atbilstīgi *TLA* komitejas prasībām, atbild *sportists*.

**7.4.** *TLA* komiteja iespējami ātri un parasti (t. i., ja vien nav attiecināmi ārkārtas apstākļi) ne ilgāk kā divdesmit vienas (21) dienas laikā pēc aizpildīta atzīšanas pieteikuma saņemšanas pieņem lēmumu par *TLA* atzīšanu vai neatzīšanu. Ja lūgums ir iesniegts pietiekamu laiku pirms *sporta pasākuma*, *TLA* komitejai jācenšas pieņemt lēmumu pirms attiecīgā *sporta pasākuma* sākuma.

**7.5.** *TLA* komitejas lēmumu *sportistam* paziņo rakstveidā un dara pieejamu *WADA* un pārējām *antidopinga organizācijām*, izmantojot *ADAMS*. Lēmumā par *TLA* neatzīšanu jāpaskaidro neatzīšanas iemesls(-i).

**7.6.** Ja starptautiskā federācija izvēlas pārbaudīt tādu *sportistu*, kurš nav *starptautiska līmeņa sportists*, tai ir jāatzīst šā *sportista valsts antidopinga organizācijas* piešķirtā *TLA*, ja vien *sportistam* nav jāpiesakās *TLA* atzīšanai saskaņā ar 5. panta 8. punktu un 7.0. pantu, t. i., tāpēc, ka šis *sportists* sacenšas *starptautiskos sporta pasākumos*.

## 8.0. *TLA* piešķiršanas lēmumu pārskatīšana *WADA*

**8.1.** *Kodeksa* 4. panta 4. punkta 6. apakšpunkts paredz, ka konkrētos gadījumos *WADA* ir jāpārskata starptautisko federāciju lēmumi par *TLA* un ka tā var pārskatīt jebkādus citus lēmumus par *TLA*, katrā konkrētā gadījumā nosakot atbilstību 4. panta 1. un 2. punktam. Saistībā ar 4. panta 2. punkta nosacījumiem, lai veiktu šādu pārskatīšanu, *WADA* izveido 5. panta 3. punkta prasībām atbilstošu *WADA* *TLA* komiteju. Saistībā ar 4. panta 1. punkta nosacījumiem tos var pārskatīt *WADA* (kas pēc saviem ieskatiem var apspriesties ar *WADA* *TLA* komitejas locekli(-ļiem)).

**8.2.** Katrs pārskatīšanas lūgums jāiesniedz *WADA* rakstveidā, un tam jāpievieno *WADA* noteiktās pieteikuma maksas maksājuma apliecinājums, kā arī visas 6. panta 4. punktā norādītās informācijas kopijas (vai, ja tiek pārskatīts *TLA* atteikums, visa informācija, ko *sportists* iesniedzis saistībā ar sākotnējo *TLA* pieteikumu). Lūguma kopija jāiesniedz tai *antidopinga organizācijai*, kuras lēmums tiktu pārskatīts, un *sportistam* (ja viņš nelūdz veikt pārskatīšanu).

**8.3.** Ja lūgumā prasīts pārskatīt tādu *TLA* lēmumu, kuru *WADA* nav pienākums pārskatīt, *WADA* iespējami drīz pēc lūguma saņemšanas paziņo *sportistam*, vai tā pārskatīs vai nepārskatīs *TLA* lēmumu. Ikviens *WADA* lēmums par *TLA* lēmuma nepārskatīšanu ir galīgs un nav pārsūdzams. Tomēr lēmumu par *TLA* var pārsūdzēt saskaņā ar noteikumiem *Kodeksa* 4. panta 4. punkta 7. apakšpunktā.

**8.4.** Ja lūgumā prasīts pārskatīt tādu starptautiskās federācijas *TLA* lēmumu, kuru *WADA* ir pienākums pārskatīt, *WADA* tomēr var nosūtīt lēmumu atpakaļ starptautiskajai federācijai a) precizēšanai (piemēram, ja lēmumā nav skaidri norādīti iemesli) un/vai b) atkārtotai izvērtēšanai starptautiskajā federācijā (piemēram, ja *TLA* ir noraidīta tikai tāpēc, ka nav iesniegti medicīnisko pārbaužu rezultāti vai cita informācija, kas nepieciešama, lai pierādītu atbilstību 4. panta 2. punkta nosacījumiem).

*[Piezīme par 8. panta 4. punktu. Ja starptautiskā federācija atsakās atzīt valsts antidopinga organizācijas piešķirtu TLA tikai tāpēc, ka trūkst medicīnisko pārbaužu vai citas informācijas, kas nepieciešama, lai pierādītu atbilstību 4. panta 2. punktam, lietu nevar pārsūdzēt WADA. Tā vietā lieta jāpapildina un atkārtoti jāiesniedz starptautiskajai federācijai.]*

**8.5.** Ja pārskatīšanas lūgums ir adresēts *WADA* *TLA* komitejai, *WADA* *TLA* komiteja pēc saviem ieskatiem var vai nu saskaņā ar 6. panta 7. punktu *antidopinga organizācijai* un/vai *sportistam* pieprasīt papildu informāciju, tostarp papildu pētījumus, un/vai pieaicināt konsultācijām citus medicīnas vai zinātnes ekspertus.

**8.6.** *WADA* atceļ ikvienu piešķirto *TLA*, kas neatbilst 4. panta 1. un 2. punkta nosacījumiem (attiecīgā gadījumā). Ja atceltā *TLA* bija *TLA* attiecībā uz nākotni (nevis *TLA* ar atpakaļejošu datumu), šāda atcelšana stājas spēkā *WADA* norādītajā dienā (ne ātrāk par dienu, kurā *WADA* par to paziņo *sportistam*). Atcelšanu nepiemēro ar atpakaļejošu datumu, un *sportista* rezultātus pirms šāda paziņojuma sniegšanas *neanulē*. Tomēr, ja atceltā *TLA* bija *TLA* ar atpakaļejošu datumu, arī atcelšana ir ar atpakaļejošu datumu.

**8.7.** *WADA* atceļ ikvienu *TLA* atteikumu, ja *TLA* pieteikums atbilst 4. panta 1. un 2. punkta nosacījumiem (attiecīgā gadījumā), t. i., tā piešķir *TLA*.

**8.8.** Ja *WADA* pārskata starptautiskas federācijas lēmumu, kas tai nosūtīts saskaņā ar *Kodeksa* 4. panta 4. punkta 3. apakšpunktu (t. i., obligāta pārskatīšana), tā var pieprasīt pārskatīšanā “zaudējušajai” *antidopinga organizācijai* (t. i., *antidopinga organizācija*, kuras viedokli tā neatbalsta) a) atlīdzināt pieteikuma maksu pusei, kura nosūtīja lēmumu *WADA* (attiecīgā gadījumā), un/vai b) segt izmaksas, kas *WADA* radušās saistībā ar šo pārskatīšanu, tādā apmērā, kādā tās nesedz pieteikuma iesniegšanas maksa.

**8.9.** Ja *WADA* atceļ *TLA* lēmumu, kuru *WADA* bija nolēmusi pārskatīt pēc saviem ieskatiem, *WADA* var lūgt *antidopinga organizācijai*, kas pieņēma lēmumu, segt izmaksas, kas *WADA* radušās saistībā ar attiecīgo pārskatīšanu.

**8.10.** Attiecīgā gadījumā pamatoto lēmumu *WADA* nekavējoties dara zināmu *WADA* *TLA* komitejai, *sportistam*, viņa *valsts antidopinga organizācijai* un starptautiskajai federācijai (un attiecīgā gadījumā *lielu sporta pasākumu rīkotājorganizācijai*).

## 9.0. Informācijas konfidencialitāte

**9.1.** *Antidopinga organizācijas* ar *TLA* saistītajā procesā personas datus apstrādā saskaņā ar *Starptautisko* privātuma un personas datu aizsardzības *standartu*. *Antidopinga organizācijas* nodrošina, lai tām ir derīgas juridiskās pilnvaras vai pamats šādai apstrādei saskaņā ar *Starptautisko* privātuma un personas datu aizsardzības *standartu* un piemērojamajiem tiesību aktiem.

**9.2.** *Antidopinga organizācijas* *sportistiem* rakstveidā paziņo gan turpmāk minēto informāciju, gan arī jebkuru citu būtisku informāciju saskaņā ar *Starptautiskā* privātuma un personas datu aizsardzības *standarta* 7. panta 1. punktu saistībā ar *sportista* pieteikumu par *TLA* piešķiršanu vai atzīšanu:

a) visa ar pieteikumu saistītā informācija tiks nosūtīta visu to *TLA* komiteju locekļiem, kuriem saskaņā ar šo *starptautisko standartu* ir tiesības pārbaudīt lietas materiālus, un vajadzības gadījumā citiem neatkarīgiem medicīnas vai zinātnes ekspertiem, kā arī visiem attiecīgajiem darbiniekiem, kas piedalās *TLA* pieteikumu pārvaldībā, izskatīšanā vai pārsūdzēšanā (tostarp *WADA* darbiniekiem);

b) *sportistam* ir jāpilnvaro savs(-i) ārsts(-i) pēc *TLA* komitejas pieprasījuma izpaust jebkādu ar veselību saistītu informāciju, kuru *TLA* komiteja uzskata par nepieciešamu, lai izvērtētu *sportista* pieteikumu un pieņemtu lēmumu, un

c) lēmums par pieteikumu tiks darīts pieejams visām *antidopinga organizācijām*, kurām attiecībā uz *sportistu* būs tiesības veikt *pārbaudes* un/vai īstenot *rezultātu pārvaldību*.

*[Piezīme par 9. panta 2. punktu. Ja antidopinga organizācijas apstrādā personas datus saistībā ar TLA procesu tikai ar sportista piekrišanu, tad sportists, kurš piesakās TLA piešķiršanai vai atzīšanai, sniedz rakstveida un skaidru atļauju veikt iepriekš minēto darbību.]*

**9.3.** Izskatot *TLA* pieteikumu, stingri tiek ievēroti medicīniskās konfidencialitātes principi. Visu attiecīgo *TLA* komiteju locekļi, neatkarīgie eksperti, ar kuriem notikušas konsultācijas, un attiecīgie *antidopinga organizācijas* darbinieki visas savas darbības saistībā ar šo procesu veic, ievērojot stingru konfidencialitāti, un paraksta atbilstošus konfidencialitātes līgumus. Konfidencialitāte jo īpaši attiecas uz šādu informāciju:

a) visu medicīnisko informāciju un datiem, ko sniedz *sportists* un *sportista* aprūpē iesaistītie ārsti, un

b) visu pieteikumā iekļauto informāciju, tostarp procesā iesaistīto ārstu vārdiem un uzvārdiem.

**9.4.** Ja *sportists* vēlas atcelt *TLA* komitejas tiesības saņemt informāciju par viņa veselības stāvokli, *sportists* par šo atcelšanu rakstveidā paziņo savam ārstam; ar nosacījumu, ka šādas atcelšanas rezultātā *sportista* pieteikumu *TLA* piešķiršanai vai esošas *TLA* atzīšanai uzskata par atsauktu, nepiešķirot apstiprinājumu/atzinumu.

**9.5.**Informāciju, kuru *sportists* iesniedzis saistībā ar *TLA* pieteikumu, *antidopinga organizācijas* izmanto, lai novērtētu pieteikumu un lai izmeklētu iespējamo antidopinga noteikumu pārkāpumu, kā arī tiesvedībā.

# 1. PIELIKUMS. *KODEKSA* 4. PANTA 4. PUNKTA DARBĪBAS SHĒMA

**1. *TLA* saņemšanas procedūra, ja *sportists* nav *starptautiska līmeņa sportists* un ja ir vajadzīga *TLA***



**2. *TLA* procedūra, ja *sportists* ir *starptautiska līmeņa sportists* (un uz viņu attiecas starptautiskās federācijas prasības par *TLA*) un ja ir nepieciešama *TLA***



**3. *Sportists* piedalās *sporta pasākumā*, attiecībā uz kuru *lielu sporta pasākumu rīkotājorganizācijai* (*LSRO*) ir savas prasības *TLA* jomā**

